Қазақстан Республикасның Президенті Қасым-Жомарт Тоқаев 2020 жылдың 16-наурызынан бастап Қазақстан Республикасы халқының қауіпсіздігін қамтамасыз ету мақсатында елімізде төтенше жағдай енгізген болатын. Осыған байланысты еліміздегі барлық мектеп оқушылары қашықтықтан білім алуда.

Қашықтан оқыту – ақпараттық құралдар және ғылыми негізделген тәсілдер арқылы білім алу формасы. Қашықтан оқытуда екі компонент бар: оқытуды басқару және өз бетімен білім алу.

Оқыту үдерісінде екі негізгі сұраққа баса назар аударуымыз қажет: «Нені оқыту керек?» және «Қалай оқыту керек?»

«Қалай оқыту керек?»-бұл әдіс-тәсілдер. Қашықтан оқыту жағдайында бұл түрлі интернет платформалары арқылы жүзеге асады және мұғалімнің жоғары функционалды сауаттылығын қажет етеді

«Нені оқыту керек?» - бұл білім мазмұны. Оқыту мазмұны– өкімет арнайы таңдап анықтаған белгілі салада жұмыс істеу үшін қажетті адамзат тәжірибесінің бөлшегі. Ол – оқытудың нәтижесі болатын білім, білік, дағды, тұлғалық қасиеттер жиынтығы.

Білім стандарты Қазақстан Республикасының «Білім туралы» Заңына сәйкес әзірленеді және білім берудің мазмұнына, оқу жүктемесінің ең жоғары көлеміне, білім алушылардың дайындық деңгейіне және оқу мерзіміне қойылатын талаптарды айқындайды. Оқытудың қай түрі болмасын білім стандартын білім алушыға игертуді көздейді. Әр жыл сайын мұғалімдерге өзінің жұмысын дұрыс ұйымдастыру мақсатында әдістемелік нұсқау хат жолданады. Әдістемелік нұсқау хатта әр пәннің өзіндік ерекшелігі, білім алушыларды оқытуда басшылыққа алынатын қағидалар нақты көрсетіледі.

Тарих мұғалімдері жаңартылған білім мазмұны бойынша тарих пәнін тарихи түсініктер негізінде оқытуды басшылыққа алады.

Оқыту келесі түсініктердің негізінде құрылады:

1) өзгеріс және сабақтастық (мысалы, белгілі тарихи кезеңде қоғам қаншалықты өзгеріске ұшырады)

2) себеп-салдар (мысалы, белгілі тарихи кезеңде қандай маңызды факторлар саяси үдерістерге әсер етті);

3) дәйек (белгілі тарихи кезеңнің өнері бізге құндылықтар, нанымсенімдер мен технологиялар туралы қандай мәлімет бере алады);

4) ұқсастық пен айырмашылық (мысалы, XIII-XV ғғ. Қазақстан территориясындағы мемлекеттердің саяси құрылысындағы ұқсастықтар мен айырмашылықтар);

5) маңыздылық (мысалы, Қазақ хандығының құрылуының тарихи маңызы неде);

6) интерпретация (мысалы, белгілі бір тарихи оқиғаны түрлі зерттеушілер қалай сипаттайды).

Тарихи концептілер негізінде оқытудың қүтілетін нәтижелері:

«Өзгеріс пен сабақтастық» түсінігі негізінде оқытудың қүтілетін нәтижелер:

Білім алушылар: сабақтастық пен өзгеріске қатысты тарихи мысалдарды уақыт пен кеңістікте талдауы және бағалауы; сабақтастық пен өзгеріске қатысты тарихи мысалдарды ұзақ уақыт бойы ауқымды тарихи процестер мен тақырыптарға дейін біріктіруі; тарихи оқиғалар мен процестердің белгілі бір уақыт межесінде жүйеленуі мен ұйымдасуының негізін (критерийлер) түсіндіре білуі тиіс.

«Себеп және салдар»

Білім алушылар: бір немесе бірнеше себептердің және/немесе ықпалдардың өзара әрекеттесуін талдауы және бағалауы; ұқсастықтарды, себеп-салдарды, өзара байланысты көрсете отырып тарихи себептілікті түсінуі; тарихи құбылыс, оқиға немесе процесті басқа ұқсас тарихи құбылыстармен уақыт пен кеңістікте байланыстырудың әдістерін түсіндіре және бағалай білуі тиіс.

«Дәлел»:

Білім алушылар: қарастырылып отырған дәлелге қатысты: аудитория, мақсаттар, көзқарастар, формат, аргумент, шектеулер және контекст сынды тарихи айғақтың ерекшеліктерін талдауы; тарихи айғақтарды талдау және бағалау негізінде дәйекті қорытынды жасауы; өткен заман туралы объективті түсінік қалыптастыру мақсатында түпнұсқалық және қосалқы деректерден әртүрлі, қарама-қайшы айғақтарды талдай білуі тиіс.

«Ұқсастық пен айырмашылық»

Білім алушылар: белгілі бір жерде, белгіленген бір уақыт кезеңінде және/немесе әртүрлі қоғамдарда, немесе бір қоғамның ішіндегі өзара байланысқан тарихи оқиғаларды салыстыруы тиіс.

«Маңыздылық»

Білім алушылар: қоғамның дамуы үшін тарихи оқиғаның, құбылыстың, процестің маңыздылығын анықтауы тиіс.

«Интерпретация»

Білім алушылар: белгілі бір тарихи оқиғаға, құбылысқа, процеске қатысты әртүрлі көзқарастарды түсіндіруі және бағалауы тиіс.

Әр тақырыпқа сәйкес келетін нақты тарихи концептіге (түсінік) құрылған оқыту оқу материалдары негізінде білім алушылардың тарихи ойлау дағдысын дамытуға мүмкіндік береді. Бұл тәсіл зеттеуге негізделген оқытуды жүзеге асыруға мүмкіндік туғызады.

Осыған байланысты қашықтан оқыту барысында тиімді платформаларда тапсырмаларды берудің бірнеше түрін ұсынбақшымын.

Оқытудың өзгеріс және сабақтастық түсініктерін қалыптастыру хронологиямен тығыз байланысты. Оқиғалардың өзгеріске түсу үдерісі тарихи уақыт кезеңінде жүзеге асады. Осыған байланысты мен сіздерге padlet тақтасында уақыт сызығында жұмыс жүргізудің үлгісімен бөліспекшімін. Уақыт сызығымен жұмыс жасау оқушылардың қызығушылығын арттыруға, маңыздылықты түсінуге, оқиғалардың сабақтастығын ұғынуға,белгілі уақыт кезеңдеріңде оқиғаның өзгерісін анықтауға бағытталуы қажет.

Padlet – онлайн тақтасын құруға арналған тегін платформа. Padlet — бұл әр тыңдаушыға өз жұмысын тақтаға шығаруға, түсініктеме беруге және бағалауға мүмкіндік беретін қызмет. Белгілі бір тақырып бойынша материалдарды ортақ жинау үшін тақтаны пайдалануға болады.

«Padlet» қарапайым және сонымен қатар мұғалімнің жұмысында әмбебап құрал болып табылатын виртуальды тақтасының сабақтарда тиімді қолдануға болады. Жазбаларға, суреттерге, фотосуреттерге, файлдарға және сыртқы ресурстарға сілтемелерге, мысалы, youtube сайтындағы бейнеге қосуға болады. Жасалған элементтерді өзгерту оңай, алып тастауға да болады. Сіз өзіңіздің фондық суретті өзіңіз таңдап алсаңыз,  өзіңіздің фоныңызды жүктеп алғыңыз келсе, өзгерте аласыз. Онлайн кеңестердің артықшылығы - бірлескен жұмыстың мүмкіндігі. Виртуалды тақта  дайын болғанда сіз оны әлеуметтік желілерде бөлісе аласыз, сілтемені поштаға жібере аласыз, сайттағы тақтаны ендіре аласыз, оны Excel форматындағы сияқты PDF форматындағы сурет түрінде экспорттай аласыз, басып шығарасыз. Сонымен қатар, бұл тегін қызмет.

Қашықтықтан оқыту - ғаламторды пайдалану арқылы қашықтықта отырып оқыту тәсілі. Қашықтықтан оқыту технологиясы интернет желісінде, электрондық пошта арқылы және басқа заманауи байланыс құралдарын пайдалану арқылы, компьютерлік оқыту және интернетте оқыту (мобильді мессенжерлер) арқылы жүзеге асырылады. Бүгінгі таңда қашықтықтан оқыту жүйесі бір бірінен алшақ отырған білім алушылар мен мұғалім арасын байланыстырушы болып табылады.

Қашықтықтан оқыту технологиясын қолданып білім берудің мақсаты- білім алушылардың мүмкіндіктерін ескере отырып, әртүрлі платформаларды қолдану арқылы оқыту, білім алушы мен мұғалім арасында кез келген форматта өзара файлдармен алмасу. Қашықтықтан оқыту кезеңінде әр мұғалім өз шеберлігіне қарай түрлі платформаларды қолдану арқылы оқытуды жүргізіп келеді. Ол платформалардың қайсысы болмасын ақпаратты білім алушыға ыңғайлы және түсінікті түрде жеткізуге, олармен диалог жүргізуге және кері байланыстар жасауға өте тиімді.

Қашықтықтан оқыту кезінде оқушылармен кері байланыс жасау үшін тиімді құралдардың бірі - Google формалары. Google формалары - Google Дисктегі ең танымал функциялардың бірі. Google формалары – қашықтықтан оқыту кезінде кері байланыс жасауда, әсіресе бөлім бойынша және тоқсандық жиынтық бағалау өткізуде өте қолайлы құрал. Google формалары тест жұмыстарын (бір дұрыс жауаппен және бірнеше дұрыс жауаптармен) өткізуге, оқушыларға белгілі бір тақырып бойынша жазба жұмысын жаздыруға, бақылау жұмыстарын орындатуға ыңғайлы құрал болып болып табылады.

Сонымен бірге бұл сервис қағазбастылықтан құтқаратын бірден бір құрал деп айтуға болады. Google формаларында хронологиямен жұмыс жүргізуге арналған сәйкестендіру тапсырмасын ұсынамын.

 Қашықтықтан оқыту – оқушыдан қашықтықта болу деген емес, оқушыға бұрынғыдан да қатты жақындау. Оқушыға барынша түсінікті болатындай етіп жағдай жасау. Қашықтықтан оқу арқылы біз сақтық шараларын жасап қана қоймай, сонымен қатар әрбір ұстаз өз шеберлігін үнемі арттырып отыруы қажет .

Керімбай атындағы № 12 мектеп-гимназиясы

**«Қашықтан оқытуда білім стандартын меңгертудің тиімді әдіс-тәсілдері»**

Орындаған: мектеп тренері, зерттеуші-педагог, тарих пәнінің

мұғалімі Шартыкбаева Г.К

Тараз 2021 жыл